Diari Oficial de la Generalitat Valenciana


Sumari del DOGV 6330, del 11-08-2010 (2010/8847)

RESOLUCIÓ de 30 de juliol de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Ministeri de Ciència i Innovació, l'Oficina Espanyola de Patents i Marques i les entitats certificadores acreditades per l'Entitat Nacional d'Acreditació, per a la realització d'informes tècnics i certificats relacionats amb els informes motivats vinculants en virtut del Reial Decret 1432/2003, de 21 de novembre.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6330

Data del DOGV
:   11-08-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/8847


Data del document
:   30-07-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 30 de juliol de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Ministeri de Ciència i Innovació, l'Oficina Espanyola de Patents i Marques i les entitats certificadores acreditades per l'Entitat Nacional d'Acreditació, per a la realització d'informes tècnics i certificats relacionats amb els informes motivats vinculants en virtut del Reial Decret 1432/2003, de 21 de novembre. [2010/8847]  
El Ministeri de Ciència i Innovació, l'Oficina Espanyola de Patents i Marques (OEPM) i les entitats certificadores acreditades per l'Entitat Nacional d'Acreditació (ENAC), per a l'emissió d'informes tècnics i certificats relacionats amb els informes motivats vinculants en virtut del Reial Decret 1432/2003, de 21 de novembre, han subscrit, prèvia tramitació reglamentària, el dia 19 d'abril de 2010, un conveni de col·laboració.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 1078/2010, i que figura com a annex d'esta resolució.  
València, 30 de juliol de 2010.- La directora general del Secretariat del Consell: Mª Teresa Lleó Alonso.  
Conveni de col·laboració entre el Ministeri de Ciència i Innovació, l'Oficina Espanyola de Patents i Marques i les entitats certificadores acreditades per a la realització d'informes tècnics i certificats relacionats amb els informes motivats vinculants en virtut del Reial Decret 1432/2003, de 21 de novembre  
Reunits  
D'una banda, Arturo Azcorra Saloña, director general de Transferència de Tecnologia i Desenvolupament Empresarial, nomenat per Reial Decret 1600/2009, de 19 d'octubre, actuant en nom i representació de la ministra de Ciència i Innovació, en virtut de les facultats que li conferixen el Reial Decret 640/2009, de 17 d'abril (pel qual es desplega el Reial Decret 542/2009, de 7 d'abril, pel qual es reestructuren els departaments ministerials) i l'article 4.4 de l'Ordre CIN/1179/2009, de 8 de maig.  
D'una altra banda, Alberto Casado Cerviño, director general de l'Oficina Espanyola de Patents i Marques (d'ara en avant OEPM), nomenat per Reial Decret 881/2008 de 23 de maig, actuant en nom i representació de la mateixa, en virtut de les facultats que li conferix el Reial Decret 1270/1997 de 24 de juliol que regula l'OEPM  
D'una altra part: les entitats certificadores acreditades per l'Entitat Nacional d'Acreditació (ENAC) per a l'emissió dels informes tècnics a què es referix el Reial Decret 1432/2003, de 21 de novembre, que firmen el present conveni, representades per les persones que s'indiquen.  
Es reconeixen les parts de poder, competència i legitimació prou per a formalitzar el present conveni de col·laboració i  
Manifesten  
Que el director general de Transferència de Tecnologia i Desenvolupament Empresarial és l'òrgan competent per a emetre, amb caràcter general, els informes motivats a què es referix el Reial Decret 1432/2003, de 21 de novembre (modificat pels reials decrets 2/2007, de 12 de gener, i 278/2007, de 23 de febrer), pel qual es regula l'emissió d'informes motivats relatius al compliment de requisits científics i tecnològics, a l'efecte de l'aplicació i interpretació de deduccions fiscals per activitats d'investigació i desenvolupament i innovació tecnològica, en la redacció que en fa el Reial Decret 2/2007, de 12 de gener.  
Que l'Oficina Espanyola de Patents i Marques és un organisme autònom del Ministeri d'Indústria, Turisme i Comerç (MITYC) que impulsa i recolza el desenvolupament tecnològic i econòmic, i té, entre altres objectius, la participació en la realització d'una part de l'informe tècnic amb vista a l'emissió del corresponent informe vinculant per part del MICINN basant-se en el que disposa el ja mencionat Reial Decret 1432/2003, de 21 de novembre.  
Que les entitats certificadores acreditades que figuren en l'annex a este conveni, de conformitat amb el que disposa l'article 5.4 del Reial Decret 1432/2003, de 21 de novembre, a l'efecte de l'emissió de l'informe tècnic, han de convindre la realització d'una part d'este amb l'Oficina Espanyola de Patents i Marques, en els supòsits en què l'informe motivat es referisca a projectes d'investigació i desenvolupament i innovació tecnològica que hagen donat lloc a una patent o model d'utilitat o sobre els quals s'haja obtingut un informe tecnològic de patents de l'Oficina Espanyola de Patents i Marques.  
Per tot això, totes les parts acorden subscriure el present conveni de col·laboració, que es regirà per les següents  
Clàusules  
Primera. Objecte del conveni  
El present conveni té com a objecte establir les condicions generals de col·laboració entre el Ministeri de Ciència i Innovació a través de la Direcció General de Transferència de Tecnologia i Desenvolupament Empresarial, l'Oficina Espanyola de Patents i Marques (OEPM) i les entitats certificadores acreditades per l'ENAC que intervenen en l'emissió dels informes motivats que es referisquen a projectes que hagen donat lloc a una patent, model d'utilitat o sobre els quals s'haja obtingut un informe tecnològic de patent de l'OEPM.  
Segona. Procediment d'actuació  
En els casos en què les sol·licituds d'informes motivats vinculants es referisquen a projectes que hagen donat lloc a una patent, les empreses podran aportar a les entitats certificadores acreditades per l'ENAC per a emetre un informe tècnic que els correspon realitzar, la documentació corresponent.  
En els casos en què les sol·licituds d'informes motivats vinculants es referisquen a projectes sobre els quals s'haja obtingut un informe tecnològic de patent (d'ara en avant, ITP), les empreses podran aportar a les entitats certificadores acreditades per l'ENAC per a emetre l'informe tècnic que els correspon realitzar, l'ITP que van obtindre de l'OEPM. Perquè l'ITP aportat tinga validesa la seua data d'expedició no podrà ser inferior a l'any anterior de l'exercici fiscal de realització dels gastos.  
En el cas que la dita entitat tinguera dubtes sobre l'aplicació de la documentació aportada al projecte la certificació del qual se sol·licita, demanarà un informe a l'OEPM respecte d'això, enviant un resum del projecte i referència de la documentació aportada. L'OEPM emetrà el dit informe en el termini d'una setmana.  
Tercera. Finançament  
La prestació mútua dels servicis objecte del present conveni de col·laboració no suposarà cap desemborsament econòmic entre les parts. Per a això, respecte als servicis a prestar per l'OEPM caldrà ajustar-se a allò que s'ha assenyalat en el punt segon de l'Orde ITC/742/2009, de 20 de març, per la qual s'establixen els preus públics de l'Oficina Espanyola de Patents i Marques.  
Quarta. Descomptes en l'informe tècnic  
Quan per a l'elaboració de l'informe tècnic, les empreses sol·licitants dels informes tècnics hagen aportat la documentació relativa a una patent, model d'utilitat o ITP les entitats certificadores acreditades es comprometen a realitzar al sol·licitant de tals informes un descompte fix equivalent al 50% del preu d'un informe tecnològic de patents (ITP) segons figura en l'Orde ITC/742/2009.  
Quinta. Difusió de les activitats de certificació  
L'OEPM difondrà entre les empreses sol·licitants dels seus servicis la possibilitat de deduccions fiscals per I+D i Innovació tecnològica. Concretament, indicarà la possibilitat d'accedir als informes motivats vinculants per a l'administració tributària que emet la Direcció General de Transferència de Tecnologia i Desenvolupament Empresària comptant amb els informes tècnics que emeten les EC que subscriuen el conveni. Per a això, els sol·licitants d'ITP, PCT, models d'utilitat, patents nacionals i qualsevol altra modalitat decidida per la Comissió de Seguiment rebran tal informació.  
La Comissió de Seguiment acordarà el text que, amb caràcter general, apareixerà en els documents a què es referix el paràgraf anterior.  
L'OEPM utilitzarà altres vies de difusió com a web, fullets, etc. per a promocionar la via fiscal a través del sistema d'informes motivats en el que participen les EC.  
Sexta. Adhesió d'entitats certificadores acreditades  
A més de les entitats certificadores acreditades firmants d'este conveni, qualsevol altra entitat degudament acreditada per l'Entitat Nacional d'Acreditació (ENAC) per a l'emissió dels informes tècnics a què es referix el Reial Decret 1432/2003, de 21 de novembre, que així ho desitge, podrà adherir-se a este. Per a això, pel MICINN, l'OEPM i l'entitat certificadora se subscriurà l'acord d'adhesió que figura com a annex a este conveni.  
Sèptima. Comissió de Seguiment  
A l'efecte de realitzar un seguiment de les activitats previstes en el present conveni, es constituïx una Comissió de Seguiment integrada per dos representants de cada una de les parts firmants d'este conveni, que es reunirà quan ho sol·licite alguna de les parts i, almenys, una vegada a l'any. Un dels representants de la Direcció General de Transferència de Tecnologia i Desenvolupament Empresarial, amb categoria mínima de subdirector general o equivalent, la presidirà, i actuarà de secretari un representant de l'Oficina Espanyola de Patents i Marques. Els dos representants de les entitats certificadores acreditades seran designats per elles.  
El funcionament de la Comissió de Seguiment s'acull a allò que s'ha disposat sobre òrgans col·legiats, en el capítol II, del títol II, de la Llei 30/1992.  
Octava. Competències de la Comissió de Seguiment del present conveni  
Són funcions de la Comissió de Seguiment l'avaluació periòdica del desenvolupament del conveni i la resolució dels dubtes i controvèrsies que pogueren originar-se en la interpretació o aplicació d'este. El contingut de la clàusula 4, es podrà revisar, si així ho proposara la Comissió de Seguiment, a l'any de la seua aprovació.  
Novena. Règim jurídic  
El present Conveni es regirà per les seues pròpies normes, aplicant-se els principis de la Llei 30/1992, de Règim Jurídic de les Administracions Públiques i del Procediment Administratiu Comú, per a resoldre els dubtes que pogueren suscitar-se.  
Deu. Resolució de controvèrsies  
Les possibles controvèrsies que pogueren suscitar-se quant a la interpretació o aplicació del conveni seran resoltes de mutu acord en la Comissió de Seguiment. En cas de no aconseguir-se un acord, es resoldran sotmetent les qüestions litigioses a la jurisdicció contenciosa administrativa, atesa la naturalesa jurídica del conveni.  
Onze. Entrada en vigor i període de vigència  
El present conveni de col·laboració entrarà en vigor a partir del dia de la seua firma i el seu període de vigència serà d'un any prorrogable de forma automàtica excepte desistiment, incompliment o denúncia expressa d'alguna de les parts que haurà de comunicar-li-ho a les altres amb almenys un mes d'antelació.  
En cas d'incompliment, la part que incórrega en la dita circumstància deixarà de ser part en el conveni. Mitjançant una resolució del MICINN s'establiran els efectes de la dita exclusió en relació amb les activitats en execució i els possibles danys i perjuís causats  
Conformes amb les anteriors clàusules es firma.  
Madrid, 19 d'abril de 2010  
El director general de Transferència de Tecnologia i Desenvolupament Empresarial: Arturo Azcorra Saloña.  
El director general de l'OEPM: Alberto Casado Cerviño.  
AENOR - Associació Espanyola de Normalització i Certificació. (CIF: R50899712)  
p. a., la gerent de Projectes I+D+i: Nelia Bustamante Álvarez.  
ACIE - Agència de Certificació en Innovació Espanyola, SL. (CIF: B-82271313)  
El director general: Borja Baturone Blanc.  
AIDIT - Agència d'Acreditació FGUPM UPC en Projectes d'Investigació, Desenvolupament i Innovació Tecnològica, SA. (CIF: B-62873872)  
La directora general: Ana María Sánchez Granados.  
Cambra Oficial de Comerç i Indústria de Madrid. (CIF: H-9518829I)  
El director gerent: Miguel Garrido de la Cierva.  
EQA Certificats I+D'I. (CIF Q53742817)  
El president: Gustaf Horn Af Aminne.  
FITSA - Fundació Institut Tecnològic per a la Seguretat de l'Automòbil. (CIF: B23245100)  
El director general: Óscar Ciordia Escribano.  
IMPIVA -Institut de la Petita i Mitjana Indústria de la Generalitat Valenciana. (CIF: C2947003U)  
El director general: Daniel Moragues Tortosa.  
(per delegació efectuada per Resolució del president de l'IMPIVA de 16 de març de 2010) DNI: 92570180C.  
INNOVAMAR - Fundació Institut Tecnològic per al Desenvolupament de les Indústries Marítimes. (CIF: O80646445)  
El director general: Arturo González Romero.  
Ziurtek Certificació, SL. CIF: B-95384079  
El director general: Carlos J. Rodríguez.  
Annex d'adhesió al conveni MICINN-OEPM   
L'entitat certificadora..., acreditada per ENAC per a l'emissió dels certificats regulats pel RD 1342/2003, de 21 de novembre, per a l'emissió pel MICINN d'informes motivats relatius al compliment de requisits científics i tecnològics a l'efecte d'aplicació i interpretació de deduccions fiscals per activitats d'investigació i desenvolupament i innovació tecnològica; representada per ..., segons poder de representació que exercix en funció de ..., i d'acord amb el que disposa la clàusula sexta del conveni firmat el 19 d'abril de 2010 pel MICINN, l'OEPM i diverses entitats certificadores acreditades per ENAC, manifesta la seua adhesió a este amb efectes de la data de la firma d'este document.  
..., ... d ... de 20...  
Pel MICINN: ...  
Per l'OEPM: ...  
Per l'entitat certificadora: ...